ENTREVISTA a Xavier Lluch: “Un dels meus objectius és donar assistència als municipis petits” - El Cargol l El setmanari del Penedès l Societat l Política l Economia l Cultura l Vins i Caves l Món casteller l Entrevistes l Esports
Amb ell parlem de l’experiència dels primers mesos al capdavant de l’ens.
Quin balanç fas d'aquests mesos al capdavant del Consell Comarcal?
El balanç d'aquests set mesos és positiu. Les meves inquietuds principals són resoldre les problemàtiques que puguin tenir els diversos municipis de la comarca, els quals són molts i variats. Tot i que és positiu el que hem fet fins ara, vull seguir treballant donant servei als ajuntaments.
És la part més difícil entendre's amb tots els ajuntaments?
Sí, és la part més difícil o la més important. El consell comarcal ha de donar serveis als municipis però cadascun té la seva manera de funcionar. Nosaltres intentem adequar-nos i ajudar-los amb el que calgui. També ha de donar serveis socials als ajuntaments petits i crec que ho estem fent amb la màxima prioritat, ja que s’hi destina una part molt important del pressupost que gestionem.
Quins són els principals projectes que teniu entre mans?
Un dels que ja està en funcionament és l'àrea conjunta del servei de taxi, que permet que arribin els taxis a qualsevol municipi de la comarca, tinguin o no llicència de taxi els pobles. Aquest servei és molt important perquè donem assistència als municipis petits, un dels meus objectius.
També hem estrenat recentment els primers mil·liaris de la Via Augusta, sent la primera comarca de Catalunya en tenir la ruta senyalitzada. A partir de l'octubre hi haurà la pàgina web amb tot el recorregut de la via quan passava per l'Alt Penedès.
D'altra banda hi ha el projecte FEDER. El Consell Comarcal va fer de nexe d'unió entre tots els municipis, ja que aquesta ajuda europea no es pot demanar en municipis que no tinguin 20.000 habitants. Gràcies a aquest projecte arribaran dos milions d'euros de subvenció a la comarca.
Quin és l'objectiu de la Via Augusta?
De la Via Augusta esperem que es conegui i es pugui relacionar la comarca amb cultura i per tenir un turisme sostenible. També volem que molta gent de la comarca conegui per on passava la Via Augusta i la seva importància.
Quin és l'atractiu del Penedès?
El paisatge i el territori són la nostra riquesa. Tenim molta feina per actuar en defensa del territori perquè som la connexió entre dos grans pols industrials com són Barcelona i Tarragona però sense perdre la importància turística i paisatgística del Penedès.
Com hi incideix el Consell Comarcal?
Intentem posar les eines perquè els nostres empresaris puguin desenvolupar-se dintre de la comarca. Per posar un exemple, no fa massa temps vam presentar un pla de polígons que proporciona molta informació sobre els nostres polígons i promociona que les empreses s'estableixin aquí per les bones connexions que tenim.
D'altra banda hem fet créixer Enoturisme Penedès, que tot i que és un fill del Consell Comarcal i camina sol cada any s'engrandeix i treballa perquè la nostra comarca tingui un turisme de qualitat.
I les mancances de la comarca?
Potser és el transport públic. D'una banda hi ha el transport hospitalari entre l'hospital de Vilafranca, el de Sant Camil i l’hospital de Vilanova. D’aquest ja hem fet una demanda de millora i estem esperant la resposta del Consorci Sanitari.
D'altra banda hem tingut reunions on ens han afirmat que tirarien endavant les nostres propostes però encara l'acord no està plasmat en paper. Hem demanat una millor connexió amb la Universitat Autònoma de Barcelona i una connexió de bus entre les quatre capitals de la Vegueria.
Quines són les demandes més importants del Consell Comarcal?
El transport, les beques menjador i l’habitatge social. Aquests serveis estan creats per nosaltres i aquest últim any a la nostra comarca han pujat, hi ha un major nombre de nens becats tant per menjador com per transport escolar.
Com treballeu l’habitatge social?
Des del Consell no podem solucionar tota la demanda que hi ha d'habitatge social però cada any s’incrementa la partida i intentem tirar endavant projectes com els microcrèdits. Fins i tot la Diputació ens està copiant la manera de treballar aquest tema. El que fem és donar a les persones que tenen un problema puntual d'habitatge un microcrèdit que poden pagar amb una quantitat molt petita cada mes perquè passin aquell període dolent. En total hem donat 42 microcrèdits des de l'any 2014.